Patung Buddha Tidur utawi patung buddha sane sirep inggih punika patung buddha sane pinih ageng ring negara indonesia sane kantos mangkin sampun mayusa 29 tiban. Kawentenan patung inucap madue suksma maka nyihnayang pamargin ri tatkala Ida Sang Hyang Buddha Gautama mataki-taki jagi mamargi nyujur kasunia kalaan utawi ring agama buddha ketah kawastanin Nirvana. Ring ungkuring patunge puniki madaging gambaran utawi carita-carita sane artosnyane pinih luih ri sajeroning maka bantang kauripan. Patung Buddha tidur sane ageng punika magenah ring jeroning Maha Vihara Mojopahit ring Desa Bejijong, Trowulan, Mojopahit, cutetnyane ring sisi kelod Gedung Sasono Bhakti. Kawentenan Maha Vihara Mojopahit puniki pinaka genah ngaturang sembah bhakti utawi sembahyang ring para umat Buddhane. Kawentenan Patung Buddha Tidur neneten lempas ring kawentenan wewangunan Maha Vihara Mojopahit sane maka kalih kakarsan olih Ida Bhikkhu Viriyanadi Maha Tera.

Babad 
Kawentenan Patung Buddha Tidur nenten sida kalempasang ri sajeronin kawentenan Maha Vihara Mojopahit sane kawangun duk warsa 1987, lan karesmiang olih Gubernur Jawa timur dane bapak Soelarso  duk petekan masehi 31 Desember warsa 1989. Salanturnyane kawentenan Patung Buddha tidur kawangun duk warsa 1993 kabuat olih para undagi patung saking Solo, Jawa tengah, taler para undagi patung saking Desa Bejijong lan Desa/Kecamatan Trowulan. Kantos warsa 1998 Patung Buddha Tidur durung kawarnain lan wantah mawarna semen kemanten. Pangecetan sane kapertama kalaksanayang ring warsa 1999 antuk warna cet emas sane maka cihna rasa suksma lan subakti ring Ida Sang Buddha Gautama. Patung Buddha Tidur inucap maka cihnayang kawentenan Ida Buddha Gautama sane lantang patung inucap wantah 22 meter, linggahnyane wantah 6 meter lan tegeh patung punika wantah 4,5 meter.

Patitis 
Patung Buddha Tidur ring Mojokerto puniki kawangun ri baduur telaga taler kaiterin olih pemandangan sane madurgama lan becik. Parindikan punika madue unteng patitis maka pralambang kawentenan Ida Sang Buddha sampun sida nuju Parinirvana. Ring Agama Buddha punika, kruna Parinirvana madue artos Nirvana utawi Sunia Loka sane sida katuju ri sampune kalayon sekar lan sang atma lepas saking angga sarira nuju genah nirvana. Parinirvana taler manyihnayang pinaka jalaran si sahananin memasang padewekan saking Saṃsāra, Karma, Reinkarnasi, taler kapejahan Skandha. Patung raksasa ring Trowulan puniki taler kawastanin Patung Buddha Maha Paranibbana sane maartos ri kalanain pamargin lebarnyane Ida Buddha Gautama nuju Nirvana. Ida Sang Budha lebar antuk sirep nyerendeng ka tengen antuk telapak tangan tengawan Idane nyangga duur Idane sane maka kawentenan Ida sawaian yening jagi sirep. Ida Sang Buddha Gautama embas antuk wastan Idane Siddhartha Gautama ring Taman Lumbini, Kota Kapilavastu, India duk warsa 623 sadurung masehi (SM). Ida pinaka anak sane nenten madue tugelan lan maka putra mahkota ring  Kerajaan Kosala, sane pinaka ajin Idane inggih punika Raja Suddhodana lan maka biang ida inggih punika Dewi Maha Maya. Ida Siddhartha molihang pencerahan lan manados Buddha ri kala Ida nglaksanayang tapa ring ungkurin Punyan Bodhi ring Gayawana, India duk warsa 588 sadurung masehi (SM) daweg Ida mayusa 35 tiban. Ida Buddha Gautama lebar ri sampune 40 tiban ngicen pangajah-ajahan parindikan Agama Buddha duk warsa 543 sadurung masehi (SM). Maka tatiga pariindikan inucap majanten mamargi ring galahe sane pateh ri sajeronin kalender Budha, inggih punika nemoning purnama sidhi ring Bulan Waisak. Pariindikan Ida embas, molih pencerahan lan kawentenan Ida Siddhartha Gautama Lebar, kapakelingin antuk ngelaksanayang Hari Raya Waisak olih umat Buddhane.

Kawentenan ukiran pandil ri sajeroning tembok sane magenah ungkurin Patung Buddha Tidur puniki madue unteng patitis sane mautama pisan. Ring sisi kangin kantos sisi kaja madaging carita indik pamargin Ida Buddha Gautama manuju ka Kusinara kirang langkung 3 kantos 6 sadurung Ida lebar. Dawege punika, Ida Sang Hyang Siddhartha makehang sirep antuk nyrendeng ka tengawan ri kalanin ngicen paajah-ajahan Buddha majeng ring para sisian Idane. Santukan kawentenan Idane sampun ngangsan ngalingsiran santukan sangkaning yusa Idane, kawentenan ukiran pandil ring sisi kelod manados asiki caritane sareng ukiran pandil ring sisi kauh sane nyaritayang parindikan ukum karma phala. Patung Budha tidur ring soang-soang vihara taler madue unteng patitis sane pateh lan maka pralambang Agama Buddha sane kaange ri tatkala acara Pradaksina, inggih punika acara ri kalaning ngiterin pralambang Ida sane kasuksmayang ri sajeronin ajahan Buddha. Acara utawi parikramane ring vihara inucap kalaksanayang nganutin pakideh bhuana utawi nganutin puteran jaum jam antuk sane maka unteng acara pastika kagenahin ring sisi tengawan.

Pramana Patra 
Kawentenan Patung Buddha Tidur puniki taler manados silih tunggil rasa angayubagia negara republik indonesia santukan patung puniki sampun kaloktah ring dura negara lan pinaka patung Buddha Tidur sane pinih ageng sane kaping tiga ring jagate. Santukan kaloktahannyane, aran wawidangan Mojokerto pinaka wawidangan utawi genah wisata sejarah lan religi ngangsan nglimbak lan kaloktah, Pamerintah taler mangaturang ring genahe inucap pinaka wawidangan Anugerah Desa Wisata.

Duk warsa 2001, Patung Buddha Tidur puniki ngamolihang pramana patra saking MURI (Museum Rekor Dunia Indonesia) pinaka Patung Buddha Tidur sane pinih ageng ring Indonesia antuk lantang patung inucap wantah 22 meter, linggahnyane wantah 6 meter lan tegeh patung punika wantah 4,5 meter

Pustaka